Hlutfall gróðurhúsalofttegunda í andrúmsloftinu mældist meira en nokkru sinni, samkvæmt nýrri skýrslu Sameinuðu þjóðanna sem birt var í morgun.
Alþjóða veðurfræðistofnunin segir að aukning gróðurhúsalofttegunda í andrúmsloftinu milli ára sé meiri en að meðaltali á árunum 2011 til 2020 og að útlitið fyrir árið 2021 sé svipað. Stofnunin segir að á meðan losun lofttegunda á heimsvísu sé eins mikil og raun ber vitni megi búast við áframhaldandi hlýnun. Alþjóða veðurfræðistofnunin segir að þó hægt hafi á efnahagslífi heimsins vegna kórónuveirufaraldursins hafi það aðeins dregið úr losun nýrra gróðurhúsalofttegunda, en ekki haft áhrif til lækkunar á því ferli sem verið hefur síðustu áratugi. Petteri Taalas, forstjóri stofnunarinnar segir skýrsluna vera skýr skilaboð til ráðamanna í aðdraganda COP-26 ráðstefnunnar sem fram fer í Glasgow í nóvember. Efnahagslega og tæknilega sé heimsbyggðin vel í stakk búin til að breyta lifnaðarháttum en engan tíma megi missa. Euan Nisbet hjá Háskólanum í London hefur líkt losuninni við bílslys sem maður sér fyrir, en getur ekki flúið undan.